text: Krondyr-center skal trække turister til 
  25 september 2011 kl. 15.08
  I dag blev forslaget til et nyt krondyrcenter præsenteret i Oksbøl. Projektet vil koste op mod 60 millioner kroner at realisere.
  Planen er at skabe et oplevelsescenter i Kærgård Plantage - lige midt i det der allerede i dag er Danmarks eneste Krondyrreservat. 
  Hvert år valfarter masser af mennesker til naturområderne mellem Nationalpark Vadehavet og den kommende Nationalpark Skjern Å for at opleve kronhjortene - ikke mindst i brunstperioden fra slutningen af august til midt i oktober. 
  Håbet er, at et Krondyrcenter kan blive et turistfyrtårn i Varde Kommune.
  Projektet beregnes til 50-60 millioner kroner i anlæg, med et årligt driftsbudget på 4 millioner og en medarbejderstab på fem årsværk.
  